Er pårørende blev urolig for to mænd, der sejlede ved Egholm og ringede 112 om en mulig drukneulykke, men det viste sig lidt senere at være ubegrundet.

Nordjyllands Beredskab rykkede talstærkt ud til Limfjordsøen Egholm, efter der klokken 18.09 indløb alarm om en mulig drukneulykke ved øen. Men efter at have været hele vejen rundt om Egholm med både og med dykkere i standby, har beredskabet konstateret, der ikke var personer i vandet. Det fortæller indsatsleder Anders Brosbøl. Havde klaret situationen selv Der er muligvis tale om, at en båd er gået på grund og passagererne har reddet sig selv i land, lyder det fra indsatslederen. Alarmopkaldet kom fra en person med relation til de to sejlere. Eftersøgningen af de to blev forholdsvist hurtigt afblæst, da det på et tidspunkt lykkedes at få telefonkontakt med de to mænd, der ikke var voldsomt begejstrede over beredskabets interesse for deres sejltur, lyder det fra vagtchef ved Nordjyllands Politi Jesper Sørensen.